Китайската икономика е нараснала с 6,9% за второто тримесечие
Китайската икономика е нараснала през второто тримесечие на годината с 6,9% - запазвайки темпото от първото тримесечие и с повече от прогнозите, предадоха световните агенции, като се позоваха на държавната статистическа служба.
Анализатори, анкетирани от Ройтерс, очакваха ръст от 6,8 процента през периода април-юни, предава БТА.
Китайското правителство си е поставило тази година за цел икономически растеж от около 6,5 процента. Миналата година икономиката на Китай нарасна с 6,7 процента - най-бавното си равнище от 26 години.
Китайските икономически индикатори са изненадващо силни през последните месеци. Много анализатори обаче очакват втората икономика в света да се забави по-късно тази година, като политическите мерки за обуздаване на стремителния ръст на цените на недвижимите имоти и бързото натрупване на дългове вземат своето.
Брутният вътрешен продукт на Китай е нараснал през второто тримесечие с 1,7 процента спрямо първото - в унисон с прогнозите. За сравнение през януари-март бе постигнат ръст от 1,3 процента.